

**PROGRAM DELA DRUŠTVA UPOKOJENCEV ŠKOFJA LOKA ZA LETO 2024**

V lanskem letu smo se preselili v nove prostore, ki v celoti še niso prevzeti. Hvala vsem za prizadevno sodelovanje pri selitvi. Novi prostori omogočajo izvajanje vsega dosedanjega programa, zlasti sodobno urejene knjižnice in širitev delovanja predvsem na scenske kulturne dejavnosti. Prišlo je tudi do velike generacijske menjave vodstva, saj smo najodgovornejše funkcije v društvu prevzeli mlajši upokojenci. Nadaljevali bomo bogato in pestro delovanje iz zadnjih let in ga še obogatili. Glavna naloga Društva je organizacija čim bolj raznovrstnih aktivnosti po željah članov. Imamo dobro občinsko podporo s stalno proračunsko postavko za naše delo za zagotavljanje okoli ene tretjine naših stroškov, za razliko pa moramo poskrbeti sami.

Glavni poudarki našega dela bodo naslednji:

1. Konsolidacija poslovanja s povečanjem prihodkov, večjih prispevkov članstva in od lokalne skupnosti. Poiskati moramo še dodatne vire, vendar ne na račun članarine, ki ostaja 12 EUR letno
2. Večji nadzor nad stroški z racionalnejšo rabo pridobljenih sredstev. Za večje porabnike bomo izračunavali četrtletne rezultate, fakture bodo zunanji sodelavci izstavljali mesečno, za vsako naročilo bo potrebno predhodno izstaviti naročilnico.
3. Povečati moramo članstvo vsaj na 1.800 članov. Sredi marca 2024 nas je bilo 1684
4. Na športnem področju smo pripravili ambiciozen plan, na podlagi katerega računamo na povečanje občinskih sredstev za šport. Po potrebi bomo dosedanjim športnim panogam dodali še nove.
5. Pridobiti moramo prostor srečevalnice in vanjo preseliti opremo, ki je sedaj na hodniku ter urediti prostor za igranje pikada. Na hodniku bomo zarisali igrišče za treniranje prstometa.
6. Udeležiti se moramo čim večjega števila tekmovanj v okviru Medobčinskih športnih iger ter vseh tekmovanj in srečanj gorenjskih upokojencev. Nekatere med njimi bomo tudi organizirali. Organizirali smo že področno prvenstvo upokojencev v streljanju, v pripravi pa je tudi organizacija področnega in državnega prvenstva v balinanju.
7. Največji poudarek bomo namenili delovanju Kulturnega centra Kamnitnik, aktivirati moramo Galerijo Zlatin hodnik in v dvorani organizirati redne scenske dogodke: koncerte, predavanja, okrogle mize, recitale, igre. Najprej se bodo vrstili vsaj enkrat mesečno, od jeseni naprej pa dvakrat. Formirali smo umetniški svet in Komisijo za kulturo, ki morata poskrbeti za pestro kulturno dogajanje. V dvorani bo tudi volišče. Prvo razstavo moramo organizirati pred evropskimi volitvami, takrat predvidevamo tudi organizacijo uradne otvoritve novih prostorov.
8. Nadaljevali bomo bogato socialno dejavnost, zlasti v okviru programa »Starejši za starejše« in s stanovanjsko komisijo. Pridobiti moramo nove prostovoljce in jih vključiti v delo.
9. Izobraževanje bo potekalo večinoma preko Društva U3, nekatere programe, zlasti računalniško opismenjevanje pa bomo organizirali sami.
10. Turistična dejavnost je najatraktivnejši del našega delovanja. Vsi programi so praviloma hitro zasedeni. Nadaljevali bomo dosedanja potovanja in izlete, dodali pa bomo še obiske pobratenih mest Občine Škofja Loka ter ponovno organizirali novoletno in poletno srečanje članov.
11. Na področju informiranja smo v lanskem letu uredili spletno stran, ki je nadgradila dosedanje informacijske kanale: glasilo »Mi o sebi«, oglasne deske in informiranje po elektronski pošti. Predvidevamo postavitev dveh novih oglasnih tabel v Frankovem naselju in Podlubniku in sproti posodabljati in širiti število prejemnikov obvestil po elektronski pošti. Zelo prizadevni so tudi prostovoljci raznašalci našega glasila po domovih članov.
12. Postavljena je spletna stran. Namenjena je vsem sekcijam, ki naj sproti pošiljajo novice o svojem delovanju. V vsaki od njih naj bo določena zadolžena oseba za pripravo novic in slikovnega materiala.

Pred sabo imamo obilo izzivov. Veseli bomo novih pobud in predlogov delovanja. Finančni plan bo podoben lanskemu. Naš cilj je organizacija bogatega in pestrega delovanja društva, stroške delovanja pa moramo pokriti z dotacijo občine, članarino, donacijami in prispevki udeleženih članov.

Vsem želim dobro zdravje, dobro voljo in obilo užitkov v druženju in izpolnjevanju svojih želja v okviru Društva upokojencev Škofja Loka.

Miha Ješe

Predsednik

Škofja Loka, 22. marec 2024